, ‘เคทีซี’รัดเข็มขัดตัดงบล้างขาดทุนสะสม
&#8220;เคทีซี&#8221; คาดล้างขาดทุนสะสมหมดไตรมาสนี้ หลังแผนลดต้นทุนดำเนินงาน ออกฤทธิ์
17 ส.ค. 2555

“เคทีซี” คาดล้างขาดทุนสะสมหมดไตรมาสนี้ หลังแผนลดต้นทุนดำเนินงาน ออกฤทธิ์ 
นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย (เคทีซี) เปิดเผยว่า แผนการปรับลดต้นทุนของบริษัทด้วยการดึงส่วนงานที่เคยว่าจ้างบริษัทภายนอกกลับมาบริหารเองและการเพิ่มความรวมมือกับธนาคารกรุงไทย ในการขายข้ามผลิตภัณฑ์ในช่วงที่ผ่านมา ส่งผลให้ต้นทุนดำเนินงานในส่วนนี้ของบริษัทลดลงจาก 18% ลงมาอยู่ที่ 16% 
ขณะเดียวกันบริษัทได้มีการควบคุมบริหารจัดการหนี้ก่อนจะเป็นหนี้เสีย เพื่อป้องกันมิให้เกิดอัตราการค้างชำระสินเชื่อเพิ่มขึ้น รวมทั้งการติดตามหนี้ที่มีประสิทธิภาพ ทำให้ในไตรมาสที่ผ่านมาหนี้เสียและหนี้สงสัยจะสูญปรับตัวลดลงจากช่วงเดียวกันของปีก่อน 30% จาก 1,130 ล้านบาท ลงมาอยู่ที่ 793 ล้านบาท 
“หากเป็นไปตามแผนเราจะล้างขาดทุนสะสมได้หมดภายในไตรมาสนี้ เพราะในไตรมาสที่แล้วมีกำไร 86 ล้านบาท จากที่ไตรมาสแรกขาดทุน 155 ล้านบาท ต้นทุนเราลดลงต่อเนื่องแต่ที่ตัวเลขต้นทุนต่อรายได้ในไตรมาสที่แล้วเพิ่มขึ้นเป็น 53.1% เป็นผลมาจากการจ่ายค่าชดเชยสัญญาให้แก่บริษัทภายนอกที่ถูกเลิกจ้าง เรายังเชื่อว่าทั้งปีจะลดต้นทุนดังกล่าวลงมาอยู่ที่ 40% ได้ตามเป้า” นายระเฑียร กล่าว
สำหรับกรณีที่ธนาคารออมสินพันธมิตรของบริษัทมีแผนจะออกไปทำธุรกิจบัตรเครดิตของตัวเองนั้น ธนาคารยังไม่มีแผนจะหาพันธมิตรรายใหม่เข้ามาทดแทน จะหันไปเน้นเพิ่มพันธมิตรในหมวดร้านอาหารและหมวดอื่นๆ แทน